Misdaadsyfer daal; plaasmoordsyfers verswygDie misdaadstatistiek word voorgelees. Foto: EWN Nathi Mthethwa, die minister van polisie, het vandag aangekondig dat die meeste misdaadsyfers vir die 2011/2012-boekjaar gedaal het. Mthetwa en Riah Phiyega, die nasionale polisiekommissaris, het die misdaadstatistiek in die parlement bekendmaak. Die moordsyfer is met 3.1% af, verkragting het met 1.9% gedaal en huisroof is 1.9% laer as verlede jaar. Besigheidsroof het egter met 7.5% gestyg. Dwelmverwante misdade is 15,6% hoër as verlede jaar, terwyl daar ŉ afname in kapings, transitorooftogte en bankrooftogte is. Die Oos-Kaap se moordsyfer is die hoogste met die Wes-Kaap kort op sy hakke. Mthethwa het gesê plaasmoorde se syfers is van die algemene statistiek uitgesluit en dat die meeste voorvalle as gevolg van loondispute plaasgevind het. Intussen het die burgerregte-organisasie, AfriForum, gesê hulle is skepties oor die akkuraatheid van die misdaadstatistiek. “Die daling in die aantal kontakmisdade is ʼn welkome verligting en AfriForum verbind dit direk met die styging in gemeenskapsbetrokkenheid in die geveg teen misdaad. ʼn Afname van 11,9% vir kapings kan ook aandui dat mense meer ingelig raak en beter stappe teen kapings neem. Gemeenskapspatrollies en -kommunikasie het die afgelope 12 maande baie verbeter en waaksame burgers kon tot ʼn groot persentasie van dié afname bygedra het,” het die organisasie gesê. “Dit mag waar wees dat die statistiek aangemelde misdaad weergee, maar dis ook ʼn feit dat sekere polisiestasies in baie gevalle versuim om dossiere oop te maak en alle moontlike klagtes wat teen die oortreders gelê kon word, by te voeg om die werklike misdaadprentjie te verbloem.” Volgens Reg Crewe, AfriForum se hoof van gemeenskapsveiligheid, het AfriForum-lede die afgelope maande baie hieroor gekla.